ཀློག་པོ་པོའི་སེམས་སུ་གོང་བཀོད་ཀྱི་གོད་ཆག་གཉིས་པོ་སྐབས་དོན་དང་འབྲེལ་བ་མེད་པའི་སྣང་བ་འཆར་ངེས་མོད།མཐོང་སྣེ་གཞན་ཞིག་ནས་བལྟས་ན་འབྲེལ་བ་ཆེན་པོ་ཡོད་པ་མ་ཟད་ཕན་ཚུན་རྟེན་ཅིང་འབྲེལ་བ་ཡིན།ཕྱོགས་གཅིག་ནས།ལས་འགུལ་གཉིས་པོ་ནི་ལྟ་བ་གཅིག་ལས་འཕྲོས་པ་དང་།གཉིས་སུ་རིག་གཞུང་གི་བརྒལ་བརྟག་ལས་མི་བུ་སྒེར་གྱི་འཚོ་བ་ལས་མངོན་སུམ་དུ་སིམ་འཛུལ་བྱས་ཡོད།ལས་འགུལ་གྱི་ཁེབས་རྒྱ་ནི་རྩིང་རགས་ཅན་ནས་བྱེད་བྲག་ཅན་དང་།ཚོགས་སྤྱི་ནས་མི་བུ་སྒེར་ལ་སྤོས་པ་རེད།གལ་ཏེ་ཁྱོད་ཀྱིས་ལས་འགུལ་འདི་དག་ལ་ཞིབ་ཀྱིས་བསམ་བློ་བཏང་ན།དམ་པར་གུད་ཞེད་མེད་ཅིང་དམ་པ་དགྲ་ལ་མཐོང་བའི་འདུ་ཤེས་ནི་དེ་དག་ཚང་མའི་མཐུན་ཆོས་ཡིན།དམ་པ་དམ་པར་མཐོང་བའི་སྤྱི་ཚོགས་ལ་མིའི་སྤྱི་ཚོགས་ཞེས་བདག་གིས་འབོད་ན་འདོད།སོ་སྐྱེ་ཕལ་བ་བདག་དང་འདྲ་བ་དག་ནི་རང་གི་ནུས་པ་ལ་བརྟེན་དགོས་པ་མ་ཟད་ཀྱི་དམ་པའི་བཀའ་དྲིན་དང་ཡང་ཁ་འབྲལ་ཐབས་མེད།གསུང་རབ་རི་བོའི་གཏོས་དང་མཉམ་པའི་ཟིལ་ཤུགས་ཀྱིས་རང་རྒྱུད་ཀྱི་ཆེ་རློམ་དང་ཆེ་མཐོང་ཤུལ་མེད་དུ་བཟོས་རྗེས་ང་ནི་དམ་པ་ཚོ་དང་ཆེས་ཆེར་ཐག་ཉེ་ཞིང་།སྐབས་སྐབས་སུ་ཁོང་རྣམ་པའི་སྙིང་གི་འཕར་ལྡིང་དང་དབུགས་ཀྱི་འདེགས་འཇོགརིག་སྟོབས་ཀྱི་མེ་དཔུང་གིས་རྨོངས་མུན་གྱི་སྨག་གནག་བསལ་བའི་བརྒྱུད་རིམ་ཡང་ཡིད་ལ་ཝ་ལེར་ཤར་འོང་།ང་རང་ལྷ་ཁང་དང་དཔེ་ཁང་གང་ལ་སོང་ཡང་།ཡང་ན་དཔེ་ཆ་གང་ཞིག་ཀློག་པའི་སྐབས་སུ་དམ་པ་ཚོ་དང་མཇལ་བ་མ་ཟད་ཀྱི་ཁོང་རྣམ་ད་དུང་ཞལ་བཞུགས་ཡོད་པའི་སྣང་བ་འགོག་མེད་དུ་སྐྱེ་འོང་།ང་ནི་ངོ་མ་དེ་འདྲའི་ཚོར་བ་ལ་ཧ་ཅང་གིས་དུང་ཞིང་ཞེན་པ་ཆེ།ལོ་རྒྱུས་སུ་འདི་འདྲའི་བྱུང་བ་ཞིག་ཡོད།མི་ཞིག་གིས་དམ་པ་རྒྱ་གར་ལ་གདམས་ངག་ཅིག་ཞུ་ཞེས་ཞུས་པ་ན།དམ་པ་རྒྱ་གར་གྱིས་ཕར་ལ་མོས་གུས་ཤིག་ཞུ་ཞེས་ལན་བཏབས་པ་རེད།མོས་གུས་ཟེར་བ་དེང་སྐད་དུ་གུས་ཞེད་ཅེས་བོས་ན་འགྲིག་ས་རེད།